**บทที่ 2**

**เอกสารและงานวิจัยที่เกี่ยวข้อง**

เอกสารและงานวิจัยที่เกี่ยวข้องแบ่งเป็น เอกสารและงานวิจัยที่เกี่ยวข้องกับการศึกษาโลกทัศน์ เอกสารงานวิจัยที่เกี่ยวข้องกับการศึกษาสุภาษิตสํานวนจีน และแนวคิดเกี่ยวกับผีจีน ดังนี้

**1. เอกสารและงานวิจัยที่เกี่ยวข้องกับการศึกษาโลกทัศน์**

ผู้วิจัยได้แบ่งการศึกษาเอกสารและงานวิจัยที่เกี่ยวข้องกับการศึกษาโลกทัศน์ออกเป็น แนวคิดเกี่ยวกับโลกทัศน์ และงานวิจัยที่เกี่ยวข้องกับโลกทัศน์ ดังนี้

**แนวคิดเกี่ยวกับโลกทัศน์**

Jone.W.T. (1972) สรุปลักษณะสำคัญของโลกทัศน์ไว้ว่า

(1) โลกทัศน์แบบใดแบบหนึ่งไม่อาจเกิดขึ้นได้ง่ายๆ ด้วยการสั่งสอนหรืออบรม แต่เกิดจากการซึมซับมาตั้งแต่ช่วงต้นของชีวิตและคนเราก็ไม่อาจเปลี่ยนแปลงโลกทัศน์ได้โดยง่ายเช่นกัน

(2) โลกทัศน์มีอิทธิพลสำคัญต่อพฤติกรรมที่สามารถสังเกตเห็นได้ทั้งการพูดและการเขียนและการสื่อสารแบบอื่นๆ เช่น ภาษาทางทาง การใช้สีหน้า แววตา เครื่องหมายหรือสัญลักษณ์ เป็นต้น

(3) การกระทำหรือพฤติกรรมของใดๆของคนเรา อาจไม่ได้สื่อถึงโลกทัศน์อย่างตรงไปตรงมา แต่การแสดงออกนั้นอาจมีความหมายที่ซ่อนเร้นแฝงอยู่

อำนาจ ยอดทอง (2556) กล่าวว่าโลกทัศน์หรือระบบแนวคิดในสังคมที่นับว่ามีความสำคัญยิ่งในสังคมปัจจุบันคือ โลกทัศน์ 3 ประการ สรุปได้ดังนี้

(1) โลกทัศน์ทางศาสนา มีเนื้อหาสำคัญอยู่ 3 ด้านด้วยกัน คือ (3) ในด้านที่เป็นหลักสัจธรรมขั้นสูงสุดของชีวิต คือ แสดงกำเนิดและความสิ้นสุดของโลกและชีวิตอันเป็นฝ่ายปรมัตถ์  (2) ด้าน ศีลธรรม แสดงหลักศีลธรรมและจริยธรรมที่เกี่ยวกับบุญบาปอันเป็นข้อปฏิบัติในชีวิต โดยมุ่งการ ปฏิบัติในโลกนี้เพื่อความสุขในโลกหน้าเป็นหลัก (3) ด้าน ศาสนพิธี คือ พิธีกรรมในทางศาสนาที่กระทำตามความเห็น หรือคำสั่งสอนในความเชื่อถือนั้นๆ

โลกทัศน์ทางศาสนานั้น มีลักษณะสำคัญอยู่ที่ “ศรัทธา” (ความเชื่อ) เป็นตัวนำ คือ เชื่อใน องค์ศาสดาและหลักคำสั่งสอนต่างๆ ของศาสนาเป็นสำคัญ เป็นโลกทัศน์ที่สามารถปฏิบัติได้ มีลักษณะสำคัญอยู่ 4 ประการ ซึ่งเป็นโลกทัศน์ที่มุ่งตอบสนองความรู้สึกทางด้านจิตใจเป็นสำคัญ คือ (1) มีศรัทธาเป็นตัวนำ (2) ยึดถือคัมภีร์ หรือหลักคำสอนเป็นแนวทางสำคัญในการดำเนิน ชีวิต (3) มุ่งการปฏิบัติเป็นหลักสำคัญ (4) มีจุดหมายพื้นฐานอยู่ที่โลกหน้า และมุ่งสู่จุดหมาย สูงสุดเป็นสำคัญ

(2) **โลกทัศน์ทางปรัชญา** หมายถึง ระบบความคิดพื้นฐานเกี่ยวกับโลกและชีวิตในทางปรัชญา ซึ่งมีลักษณะที่สำคัญอยู่ 4 ประการ คือ (1) ความเชื่อที่มีต่อชีวิตและเอกภพ (2) กระบวนการคิดตริตรองและวิพากษ์วิจารณ์ทัศนคติและความเชื่อพื้นฐานต่างๆ โดยมีเครื่องมือสำคัญคือ ตรรกวิทยา คือ วิชาว่าด้วยการให้เหตุผลเพื่อแสวงหาความเป็นจริงของชีวิตและโลก (3) เป็นความพยายามที่จะเข้าใจทุกสิ่งทุกอย่างอย่างรวมๆ (4) เป็นการวิเคราะห์ภาษาทางด้านเหตุผล และกระทำความหมายของศัพท์และสังกัป (Concept) ให้ชัดเจนเรื่องที่ปรัชญาสนใจเป็นเรื่องเดียวกันกับที่ศาสนาสนใจ คือ โลกและชีวิต เพียงแต่ปรัชญาจะสนใจในแง่ภาพรวมเป็นสำคัญ นอกจากนี้ยังสนใจในขอบเขตจำกัด คือ จะไม่สนใจความจริงนามธรรมใดๆ  ที่ถือว่าอยู่พ้นการพิสูจน์ หรือโต้แย้งได้ด้วยเหตุผล แต่ก็ไม่จำกัดว่าความจริงต้องเป็นรูปธรรมที่สามารถพิสูจน์ได้ด้วยประสาทสัมผัสเท่านั้น สนใจทั้งสิ่งที่เป็นนามธรรมและรูปธรรมที่มีขอบเขตจำกัดอยู่ที่สามารถพิสูจน์หรือโต้แย้งได้ด้วยเหตุผลเท่านั้น เครื่องมือสำคัญในการแสวงหาความจริงทางปรัชญาก็คือ ตรรกวิทยา โลกทัศน์ทางปรัชญา จึงมีลักษณะสำคัญอยู่ 4 ประการ คือ (1) มีปัญญาเป็นตัวนำ (2) สนใจศึกษาสิ่งที่สามารถพิสูจน์ หรือโต้แย้งได้ด้วยเหตุผล (3) ใช้เหตุผลหรือตรรกวิทยา ในการแสวงหาความจริง (4) ไม่เน้นการปฏิบัติเพื่อเข้าถึงความจริง

กระบวนทัศน์ทางปรัชญามีคุณค่าแก่มนุษย์ในแง่ที่ช่วยพัฒนาระบบความคิดของมนุษย์ให้เป็นระเบียบระบบมากขึ้น มีเหตุผลมากยิ่งขึ้น ไม่หลงเชื่ออะไรง่ายๆ

(3) **โลกทัศน์ทางวิทยาศาสตร์** หมายถึง ระบบความรู้เกี่ยวกับโลกและชีวิตทางวิทยาศาสตร์ ซึ่งความรู้เหล่านี้จะต้องกระบวนการทางวิทยาศาสตร์เสียก่อน คือ (1) มีการสังเกต แล้วกำหนดขอบเขตของปัญหา (2) ตั้งสมมติฐาน ว่าอะไรเป็นสาเหตุที่ทำให้เกิดปัญหา (3) การทดลองและการเก็บรวบรวมข้อมูล (4) การวิเคราะห์ข้อมูล และ (5) สรุปผล และประกาศเป็นองค์ความรู้ หรือทฤษฎี ซึ่งมีเนื้อหาสาระที่จำกัด คือ เฉพาะสิ่งที่เป็นรูปธรรม คือ รับรู้ได้ด้วยประสาทสัมผัส ได้แก่ ตา หู จมูก ลิ้น และกาย เท่านั้น ซึ่งสามารถพิสูจน์และทดลองด้วยกระบวนการทางวิทยาศาสตร์ได้

สรุปแล้วโลกทัศน์ทางวิทยาศาสตร์คือ (1) มีความสงสัยหรือการสังเกตเป็นตัวนำ (2) ปรากฏการณ์หรือข้อเท็จจริงเกี่ยวกับโลกและชีวิตที่รับรู้ได้ (3) ใช้วิธีการทางวิทยาศาสตร์ คือ การสังเกต การพิสูจน์ และทดลอง ด้วยเครื่องมือ และประสาทสัมผัสทั้ง 5 ของมนุษย์ (4) ความจริงที่วิทยาศาสตร์ค้นพบจะต้องเป็นความจริงที่เป็นประโยชน์ต่อชีวิตมนุษย์

จะเห็นว่า โลกทัศน์ทางวิทยาศาสตร์มีจุดเด่นอยู่ที่สามารถตอบสนองความสุขทางกาย หรือความสะดวกสบายทางกายโดยไม่สนใจทางด้านจิตใจ เพราะถือว่าความสุขทางใจไม่สามารถพิสูจน์ได้

โลกทัศน์ทั้ง 3 ด้าน ล้วนมีคุณค่าต่อชีวิตมนุษย์ที่โดดเด่นแตกต่างกัน มีความสำคัญในการดำเนินชีวิต คือ

โลกทัศน์ทางศาสนา เป็นโลกทัศน์ที่มุ่งตอบสนองความรู้สึกทางด้านจิตใจเป็นสำคัญหรือมุ่งพัฒนาจิตใจของมนุษย์ แต่หากมีโลกทัศน์ทางศาสนาอย่างเดียวอย่างมั่นคงและไม่ยอมรับหรือปฏิเสธโลกทัศน์แบบอื่นๆ ทำให้กลายเป็นความหลงงมงาย บ้าลัทธิศาสนา หรือถูกชักจูงไปในทางที่ผิดได้

โลกทัศน์ทางปรัชญา มีคุณค่าแก่มนุษย์ในแง่ที่ช่วยพัฒนาระบบความคิดของมนุษย์ให้เป็นระเบียบระบบมากขึ้น ทำให้รู้จักคิดและมีเหตุผลมากยิ่งขึ้น ไม่หลงเชื่ออะไรง่ายๆ แต่หากมีเฉพาะโลกทัศน์ทางปรัชญาเพียงอย่างเดียวจะทำให้ไม่สนใจสังคมรอบๆตัวมีเหตุผลและเงื่อนไขในการปฏิบัติมากเกินไป คิดสิ่งที่ไม่เป็นประโยชน์ในชีวิตหรือเป็นนักอุดมคติมากเกินไป

โลกทัศน์ทางวิทยาศาสตร์ มีจุดเด่นอยู่ที่สามารถตอบสนองความสุขทางกายหรือความสะดวกสบายทางกายเป็นที่พึ่งทางกายหรือทางวัตถุแก่มนุษย์ แต่หากมีโลกทัศน์ทางวิทยาศาสตร์เพียงอย่างเดียวก็จะกลายเป็นนักบริโภคนิยม เห็นความสำคัญของวัตถุมากจนเกินไปจนละเลยความรู้สึกของตนเองและผู้อื่นเป็นสำคัญ ทั้งไม่สนใจผลกระทบอื่นๆ จากการพัฒนาวัตถุเหล่านั้น

จะเห็นว่าโลกทัศน์ทางศาสนาช่วยพัฒนาจิตใจของมนุษย์ให้เจริญขึ้น โลกทัศน์ทางปรัชญาก็ช่วยพัฒนาความคิดหรือจัดระบบความคิดของมนุษย์ให้เป็นระบบ มีเหตุผล ส่วนโลกทัศน์ทางวิทยาศาสตร์สามารถช่วยพัฒนาทางกายหรือทางวัตถุทั้งหลายให้เจริญก้าวหน้า ดังนั้นมนุษย์ในสังคมปัจจุบันจึงจำเป็นต้องบูรณาการโลกทัศน์ทั้ง 3 ด้านนี้ ให้พัฒนาควบคู่กันไป เพื่อสังคมและโลกจะน่าอยู่ขึ้น

ฉะนั้นอาจกล่าวได้ว่า โลกทัศน์เกิดจากการซึมซับมาตั้งแต่แรกเริ่มของชีวิต เป็นสิ่งที่มีอิทธิพลสำคัญต่อพฤติกรรมที่สามารถสังเกตเห็นได้ทั้งการพูดและการเขียนและการสื่อสารแบบต่างๆ เป็นการกระทำหรือพฤติกรรมต่างๆ ของคนเราที่อาจสื่ออย่างตรงไปตรงมาหรือมีความหมายที่ซ่อนเร้นแฝงอยู่ ซึ่งโลกทัศน์ทางศาสนา **โลกทัศน์ทางปรัชญา และโลกทัศน์ทางวิทยาศาสตร์เป็นโลกทัศน์**ที่มีความสำคัญยิ่งในการที่จะจรรโลงสังคมและโลกนี้น่าอยู่ขึ้น

**งานวิจัยที่เกี่ยวข้องกับโลกทัศน์**

กีรติกานต์บุญฤทธิ (2551) ศึกษาโลกทัศน์ในรวมบทกวีนิพนธ์ม้าก้านกล้วย ของไพวรินทร์ ขาวงาม พบว่าโลกทัศน์ในรวมบทกวีนิพนธ์ชุดม้าก้านกล้วย เป็นโลกทัศน์ที่สร้างสมมาจาก ประสบการณ์ชีวิตและการร่วมรับรู้การต่อสู้ของผู้คนในยุคพัฒนาเศรษฐกิจดังปฏิกิริยาต่อ ปัญหา สังคมที่เน้นการพัฒนาวัตถุควบคู่ไปกับอารมณ์ความรู้สึกโหยหาอาลัยอันเนื่องจากการ พลัดพรากจาก บ้านเกิดและความรู้สึกสะท้อนใจต่อความล่มสลายของสังคมเกษตรกรรมพร้อมๆกับความถดถอยทาง จริยธรรมของเพื่อนร่วมยุค และยังเชิดชูคุณค่ารากเหง้าทางวัฒนธรรมชนบทว่าจะสามารถกอบกู้จิต วิญญาณได้ นอกจากนี้ยังโน้มน้าวว่าการต่อสู้โดยไม่ละทิ้ง อุดมคติและการเชื่อมโยงความฝันกับการ เรียนรู้จะธํารงไว้ซึ่งศักดิ์ศรีความเป็นมนุษย์

พชระ โชติภิญโญกุล (2554) ศึกษาโลกทัศน์ของชาวไทยเชื้อสายมอญที่ปรากฏในพิธีกรรม งานบวช โดยใช้บ้านนครชุมน์ อําเภอบ้านโป่ง จังหวัดราชบุรี ผลการศึกษาพบว่างานบวชของชาว มอญเป็นพิธีกรรมที่สะท้อนโลกทัศน์ถึงความสัมพันธ์ของคนในชุมชน บทบาทหน้าที่และความสําคัญ ของเพศชายและเพศหญิง โลกทัศน์ทางความเชื่อที่ปรากฏนั้นแสดงให้เห็นว่าชาวมอญบ้านนครชุมน์ให้ ความสําคัญกับความเชื่อการนับถือผีกับพุทธศาสนาอย่างเคร่งครัด และความเชื่อทั้งสองอย่างนี้มี ความสัมพันธ์กันในทางปฏิบัติตนในชีวิตประจําวันของชาวมอญอีกด้วย

สุภาพร คงศิริรัตน์ (2556) ศึกษาโลกทัศน์ของคนลาวจากภาษิต ซึ่งเป็นภาษิตที่มีการพิมพ์ เผยแพร่เป็นภาษาลาวจํานวน 8 เรื่อง โดยอาศัยกรอบของโลกทัศน์เป็นแนวทางในการศึกษา และได้ แบ่งโลกทัศน์ออกเป็น 3 ด้าน ได้แก่ โลกทัศน์ต่อมนุษย์ โลกทัศน์ต่อธรรมชาติ และโลก ทัศน์ต่อสิ่ง เหนือธรรมชาติพบว่า โลกทัศน์ที่คนลาวมีต่อมนุษย์มีทั้งหมด 11 โลกทัศน์ได้แก่ โลกทัศน์ต่อบุคคล ตามสภาพของเพศ ต่อบุคคลตามสภาพของวัย ต่อระบบครอบครัวและเครือญาติ ต่อชาติตระกูล และวงศ์ตระกูล ต่อการแต่งงาน ต่อการดําเนินชีวิต ต่อจิตใจอารมณ์และความรู้สึก ต่อการศึกษา ต่อ บุคคลในสังคม ต่อเศรษฐกิจ และโลกทัศน์ต่อชาติบ้านเมือง ส่วนโลกทัศน์ต่อธรรมชาตินั้น พบว่าคน ลาวให้ความสําคัญและเห็นคุณค่าของธรรมชาติส่วนโลกทัศน์ต่อสิ่งเหนือธรรมชาตินั้น พบว่าคนลาว นับถือพระพุทธศาสนาอย่างเคร่งครัด แต่ในขณะเดียวกันก็ยังคงมีความเชื่อเกี่ยวกับผี เทวดา ตํานาน ว่าสามารถบันดาลทั้งสิ่งที่ดีและไม่ดีให้แก่มนุษย์ได้

เอื้อมพร จรนามล (2556) ศึกษาโลกทัศน์ที่ปรากฏในนิทานพื้นบ้านไทลื้อ อําเภอเชียงคํา จังหวัดพะเยา โดยใช้วิธีการศึกษาทางคติชนวิทยา ผลการวิจัยพบว่า นิทานพื้นบ้านไทลื้อ อําเภอเชียง คํา จังหวัดพะเยา สามารถแบ่งได้ 5 ประเภท คือ นิทานมุขตลก นิทานอธิบายเหตุ นิทานปรัมปรา นิทานเกี่ยวกับสัตว์และนิทานคติสอนใจ ด้านโลกทัศน์พบว่า สะท้อนโลกทัศน์6 ด้าน ได้แก่ โลกทัศน์ เรื่องอํานาจ โลกทัศน์เรื่องความเชื่อ โลกทัศน์เรื่องคติสอนใจ โลกทัศน์เรื่องสุขภาพ โลกทัศน์เรื่อง ธรรมชาติ และโลกทัศน์เรื่องกลุ่มชาติพันธุ์อื่น

วรารัชต์ มหามนตรี (2557) ศึกษาโลกทัศน์ของคนไทยจากภาษิต โดยเก็บรวบรวมข้อมูล ภาษิตเก่าและภาษิตใหม่จากเอกสารและสื่อต่างๆ รวมทั้งสิ้น 1,280 ภาษิต ผลการศึกษาโลกทัศน์ของ คนไทยทั้งในอดีตและปัจจุบันที่สะท้อนจากภาษิต ได้แก่ (1) โลกทัศน์ต่อมนุษย์ คือ ต้องเป็นคนดีและ ประพฤติตนให้เหมาะสมกับบทบาทหน้าที่เพื่อให้เกิดความสุขความเจริญแก่ตนเองและสังคม (2) โลก ทัศน์ต่อธรรมชาติ คือ เป็นสิ่งที่มีอํานาจเหนือการควบคุมของมนุษย์ มนุษย์จึงต้องเรียนรู้ลักษณะของ ธรรมชาติและรู้จักปรับตัวให้เข้ากับธรรมชาติเพื่อให้ดํารงชีวิตได้อย่างมีความสุข (3) โลกทัศน์ต่อสิ่ง เหนือธรรมชาติพบว่า คนไทยทั้งในอดีตและปัจจุบันมองว่าสิ่งเหนือธรรมชาติมีอํานาจดลบันดาล ความสุขให้แก่มนุษย์ได้หากปฏิบัติดีและบันดาลให้เกิดความทุกข์ได้หากปฏิบัติมิชอบ

ศิรพัชร์ ฌานเชาว์วรรธน์และ มิ่ง ตันดา เตง (2557) ศึกษาโลกทัศน์ของคนพม่าจากภาษิต ผลการศึกษาพบว่า สํานวนภาษิตพม่าสามารถสะท้อนให้เห็นถึงโลกทัศน์เชิงปรัชญา ซึ่งนํามากล่าว สรุปได้ว่า ในแง่อภิปรัชญา สํานวนภาษิตพม่าสะท้อนให้เห็นถึงปรัชญาแบบจิตนิยม กล่าวคือ ให้ ความสําคัญต่อโลกนามธรรมที่เกี่ยวกับจิตใจมากกว่าโลกแห่งวัตถุสะท้อนผ่านสํานวนภาษิตที่เกี่ยวกับ ศาสนาว่า ธรรมะ ศีลธรรมจรรยาและการเข้าถึงพระนิพพานเป็นเครื่องนําพาไปสู่ความสุขที่แท้จริง โดยเชื่อในการบรรลุธรรมด้วยปัญญาญาณของพระพุทธเจ้าและสะท้อนแนวความคิดแบบวิมุตินิยม นั่นก็คือวิถีชีวิตที่ดีเกิดจากการพัฒนาจิตวิญญาณมากกว่าวัตถุ และจิตใจที่ได้รับการฝึกฝนดีแล้วย่อม แข็งแกร่ง สามารถต่อสู้หรือเอาชนะสิ่งเร้าทางวัตถุและความต้องการของอารมณ์ตาม สัญชาตญาณ ดิบได้การเอาชนะใจตนเอง ดับกิเลส ตัณหาได้

ศิริพร มณีชูเกตุ (2557) ได้ศึกษาโลกทัศน์ของคนอินโดนีเซียจากภาษิต โดยศึกษาจากภาษิตของอินโดนีเซีย 700 ชนิด ซึ่งผลการศึกษาแสดงให้เห็นถึงโลกทัศน์ของคนอินโดนีเซียที่มีต่อมนุษย์ โลกทัศน์ที่มีต่อธรรมชาติ และโลกทัศน์ที่มีต่อสิ่งเหนือธรรมชาติคือ **(1) โลกทัศน์ต่อมนุษย์ที่บุคคลมีต่อเพศหญิง** โดยได้ตีกรอบให้เพศหญิงต้องมีหน้าที่และลักษณะอันพึงประสงค์ ต่อบุคคลตามสภาพของวัยที่บุคคลมีต่อวัยเด็ก วัยหนุ่มสาว และวัยชรา **โลกทัศน์เกี่ยวกับจิตใจ อารมณ์ ความรู้สึก และความคิด**ที่มีทั้งโลกทัศน์ด้านดี และด้านเสีย **โลกทัศน์เกี่ยวกับเกียรติ ชื่อเสียง และศักดิ์ศรี** ที่มีความรักเกียรติ ศักดิ์ศรีของตัวเอง ยอมสิ้นชีพดีกว่ามีชีวิตอยู่กับความอับอาย โลกทัศน์เกี่ยวกับความสัมพันธ์ระหว่างมนุษย์ในสังคมที่มีต่อผู้ปกครองและผู้ใต้ปกครองได้สะท้อนให้เห็นว่าคนอินโดนีเซียต่างมีระบบการปกครอง ระบบการทำงาน ซึ่งจะต้องมีผู้ปกครองและผู้ใต้ปกครอง **โลกทัศน์เกี่ยวกับครอบครัวที่บุคคลมีต่อพ่อแม่**ว่าพ่อแม่ไม่มีวันทำร้ายลูกตัวเองแม้ว่าลูกจะมีโทษใหญ่หลวงเพียงใดก็ตาม และลูกต้องเชื่อฟังพ่อแม่ ครอบครัวมีความผูกพันสายใยที่ตัดไม่ขาด แม้ว่าจะทะเลาะเบาะแว้งกัน ดังนั้นหากเกิดเหตุกับคนใดคนหนึ่งในครอบครัวทุกคนก็จะมีส่วนร่วมดัวย ซึ่งมีทัศนะว่าญาติพี่น้องก็มีสายใยที่ตัดไม่ขาด แม้ว่าจะโต้เถียงกัน สุดท้ายก็สงบ **และโลกทัศน์ที่บุคคลมีต่อสามีภรรยาว่าการเป็นคู่ครองนั้นต้องมีความเหมาะสมกันทั้งฐานะและรูปร่าง  สามีภรรยาที่รักกันย่อมครองคู่กันตลอดไป  การอยู่ร่วมกันย่อมกระทบกระทั่งกัน**  โลกทัศน์เกี่ยวกับครู และศิษย์ที่ว่า ครูต้องเป็นแบบอย่างที่ดีแก่ศิษย์ และครูต้องมีความรู้ ครูเปรียบดังแม่พิมพ์ หากแม่พิมพ์ดีผลผลิตย่อมดี หากแม่พิมพ์ไม่ดีผลผลิตย่อมไม่ดีตามแม่พิมพ์ และมีทัศนะว่า การเรียนศึกษาหาความรู้ ถ้าจะให้ดีศึกษากับคนที่มีความรู้และมากประสบการณ์ **โลกทัศน์เกี่ยวกับมิตร**ซึ่งมีทัศนะว่า เราต้องฉลาดในการคบมิตร ควรคบเพื่อนที่มีฐานะและการศึกษาในระดับเดียวกัน เพื่อง่ายต่อการเป็นเพื่อน หากไม่ฉลาดเลือก เพื่อนก็นำความเดือดร้อนมาให้ และเชื่อว่าเพื่อนร่วมทุกข์นั้นหายาก **โลกทัศน์เกี่ยวกับสังคม ประเพณี**ซึ่งคนอินโดนีเซียมีสังคมที่ยึดธรรมเนียมประเพณี **โลกทัศน์เกี่ยวกับชาติพันธุ์ที่เกี่ยวข้องหรือที่มีต่อดัตช์(เนเธอร์แลนด์)**  จะมีลักษณะในเชิงดูแคลน และมองเห็นความเอารัดเอาเปรียบของคนดัตช์**โลกทัศน์ที่มีต่อคนจีน**ว่า คนจีนเป็นกลุ่มชาติพันธุ์ที่ชอบส่งเสียงดัง เอะอะโวยวาย เป็นชาติพันธุ์ที่มีความสามารถทางธุรกิจการค้า **โลกทัศน์เกี่ยวกับอาชีพ**ว่าอาชีพค้าขายย่อมมีกำไรขาดทุน**โลกทัศน์เกี่ยวกับเศรษฐกิจ**คนอินโดนีเซียมีโลกทัศน์ต่อสภาพเศรษฐกิจ และฐานะเศรษฐกิจ**ต่อคนฐานะยากจน**ว่า หากยากจนไปที่ไหนมีแต่คนไม่ต้องการ **และมีต่อคนฐานะร่ำรวย**ว่า สังคมให้ความสำคัญกับฐานะทางเศรษฐกิจที่ร่ำรวย หากร่ำรวยย่อมสามารถได้ในสิ่งที่ต้องการ แม้กระทั่งคนรัก **โลกทัศน์เกี่ยวกับการดำเนินชีวิต**ว่า ต้องอดออม พอเพียง อดทน รอบคอบ รับผิดชอบ มุ่งมั่น กตัญญู รักษาสัญญา ช่วยเหลือกัน ต้องประกอบคุณงามความดี ละทิ้งสิ่งไม่ดีในชีวิต แต่คนอินโดนีเซียก็มีการดำเนินชีวิตในลักษณะที่ไม่พึงประสงค์เช่นกัน เช่น ฟุ่มเฟือย ไม้รู้จักอาย ตระหนี่ เกียจคร้าน ผิดสัญญา **โลกทัศน์เกี่ยวกับการพูด**ว่า คิดก่อนพูด พูดในสิ่งที่ถูกต้อง พูดแต่น้อย **โลกทัศน์เกี่ยวกับการศึกษา ความรู้ สติปัญญา**ที่ให้ความสำคัญกับความรู้และการศึกษามาแต่โบราณ เพราะความรู้จะติดตัวเราตลอดไม่มีเหือดหาย แต่ต้องศึกษาอย่างต่อเนื่องและต้องรู้จักถ่ายทอดให้กับผู้อื่น ความรู้มีความสำคัญ มีค่ายิ่งกว่าทรัพย์สินเงินทอง **(2) โลกทัศน์ต่อธรรมชาติ** โดยแบ่งเป็น**โลกทัศน์เกี่ยวกับพืช**ซึ่งพืชผักผลไม้ที่ปรากฏในภาษิตจึงเป็นพืชเขตร้อน เช่น พืชผัก พริก หัวหอม  เผือก  มะรุม มะขาม มะเขือ ข้าว มัน มันสำปะหลัง แตง อ้อย หมาก ไผ่ ขนุน เงาะ กล้วย มะละกอ มะพร้าว มังคุด สาคู **โลกทัศน์เกี่ยวกับสัตว์** โดย**มีโลกทัศน์ต่อเสือ**เป็นสัตว์ที่รักลูก **ต่อจระเข้**ว่า จระเข้เป็นสัตว์ดุร้าย เปรียบดังคนที่พฤติกรรมที่ไม่ดี เมื่อมีโอกาสย่อมทำไม่ดี **ต่อสุนัข**ว่าเป็นสัตว์ที่ตะกละ โลภมาก เปรียบดั่งคนตะกละแยกไม่ออกว่าสิ่งไหนดี สิ่งไหนไม่ดี ขอแค่ได้สิ่งที่ตนต้องการ **ต่อไก่**ว่าเป็นสัตว์ที่ขี้เกียจ เปรียบดั่งคนจน เวลาไม่อยากทำงาน ก็ไม่ได้กินหรือไม่ได้โชค **ต่อหมู**ว่าเป็นสัตว์ชั้นต่ำ นำไปเปรียบกับคนว่า ไม่สมควรที่คนต่ำต้อยจะคาดหวังเป็นขุนนาง **และต่อปลา**แทนการมีโชค **โลกทัศน์เกี่ยวกับสิ่งแวดล้อม**ที่สะท้อนให้เห็นว่าคนอินโดนีเซียอยู่กับธรรมชาติอย่างใกล้ชิดตลอดการดำเนินชีวิต **โลกทัศน์เกี่ยวกับกฎธรรมชาติโดย**นำธรรมชาติและปรากฏการณ์ทางธรรมชาติมาเป็นภาษิตสอนใจถึงหลักธรรมชาติที่มนุษย์ต้องประสบ ไม่มีใครหลีกพ้นได้ **(3) โลกทัศน์ต่อสิ่งเหนือธรรมชาติ ได้แก่ โลกทัศน์ต่อศาสนา** ซึ่งคนอินโดนีเซียโดยส่วนใหญ่นับถือศาสนาอิสลามและเคร่งครัดต่อศาสนากิจ นอกจากนี้ยังมีภาษิตที่นำอักษรอาหรับที่เกี่ยวพันกับคัมภีร์อัลกุรอานมาเปรียบเปรย คือ การใช้อักษร อาลิฟ(ا ) ซึ่งแสดงถึงการเป็นตัวแทนหรือสัญลักษณ์ของประเด็นที่**แสดงถึงการเริ่มต้นหรือจุดเริ่มต้น  แสดงถึงการรู้หนังสือ และแสดงถึง ความตรง โลกทัศน์เกี่ยวกับความเชื่อในพระเจ้า**ที่ว่า ชะตาและชีวิตนั้นขึ้นอยู่กับพระเจ้า พระเจ้าเป็นผู้กำหนด และ**โลกทัศน์เกี่ยวกับกฎแห่งกรรมและความดีความชั่ว**ที่ยังเชื่อเรื่องกฎแห่งกรรมและการทำความดีต้องได้รับผลดี การทำชั่วย่อมได้รับผลชั่ว

สมบัติ เครือทอง และ วิไล ศิลปอาชา (2557) ได้ศึกษาโลกทัศน์ของคนสิงคโปร์จากภาษิต พบว่าภาษิตสะท้อนทัศนะในด้านต่างๆ ครอบคลุมโลกทัศน์ทั้ง 3 กรอบ คือ กรอบมนุษย์ ธรรมชาติและสิ่งเหนือธรรมชาติ และจากการศึกษาวิจัยพบว่าภาษิตสิงคโปร์มีส่วนช่วยหล่อหลอมจิตใจของคนในชาติ ทำให้สามารถแก้ไขปัญหาความขัดแย้งระหว่างกลุ่มชนเชื้อชาติต่างๆที่เกิดขึ้น ก่อนการตั้งประเทศ ช่วยกระตุ้นให้ประชากรสิงคโปร์เกิดสำนึก และตระหนักในความเป็น “ชาติสิงคโปร์” บนพื้นฐานของความเป็น “พหุสังคม” จนสามารถพัฒนาเป็นประเทศเดียวในอาเซียนที่มีความเจริญที่สุดในหลายๆด้าน ซึ่งการที่จะรู้จัก เข้าใจคน สังคม และวิถีชีวิตของคนในประเทศหนึ่งนั้น การมองผ่านภาษิตนับเป็นวิธีการอันสุนทรีย์ยิ่งที่ช่วยสะท้อนโลกทัศน์ของคนในประเทศนั้นๆ สามารถช่วยเสริมสร้างความเข้าใจอันดี มีทัศนคติที่ดีต่อกัน ได้อยู่ร่วมกันอย่างสงบสันติ และมีความสุข

**2. เอกสารงานวิจัยที่เกี่ยวข้องกับการศึกษาสุภาษิตสํานวนจีน**

มีผู้ศึกษาวิจัยเกี่ยวกับสุภาษิตสำนวนจีนไว้ดังนี้

ปนัดดา เลอเลิศยุติธรรม (2544) ศึกษาสุภาษิตจีนในสังคมชาวจีนแต้จิ๋วในประเทศไทย มีวัตถุประสงค์เพื่อศึกษาโครงสร้างของสุภาษิตจีน การสัมผัสคล้องจอง ความคิด ทัศนคติและความ เชื่อของชาวจีนแต้จิ๋วที่สะท้อนให้เห็นได้จากสุภาษิต ซึ่งผลการศึกษาพบว่าโครงสร้างสุภาษิตจีนมีทั้ง ประโยคความเดียวและประโยคที่เชื่อมต่อกันโดยไม่ปรากฏคําเชื่อม และพบว่ามีการสัมผัสคล้องจอง การใช้คําซ้ำเพื่อความไพเราะและเน้นย้ำความหมาย และยังสะท้อนให้เห็นชีวิตความเป็นอยู่ โครงสร้างทางสังคม และลักษณะของชาวแต้จิ๋ว

วนิดา ตั้งเทียนชัย (2550) ศึกษาวิจัย สํานวนจีน:โครงสร้างทางภาษาและเจตนาการใช้ โดย รวบรวมสํานวนจีน 290 สํานวน จากหนังสือ ตํารา เอกสารที่เกี่ยวข้อง เช่น พจนานุกรมจีน-ไทย พจนานุกรมสํานวนจีน-ไทย นํามาวิเคราะห์ ผลการวิจัยพบว่า สํานวนจีนมีโครงสร้างวลี 8 แบบคือ โครงสร้างวลีแบบประธาน-กริยา แบบกริยา-กรรม แบบสหกริยา แบบคู่ขนาน แบบกริยา-ส่วนเสริม แบบต่างระดับ แบบบทควบ และแบบคําซ้ำ และมีโครงสร้างของประโยค 2 แบบ คือ ประโยค เชิงซ้อนคู่ขนานและประโยคเชิงซ้อนต่างระดับ ส่วนเจตนาการใช้มี 5 ลักษณะ คือ สํานวนจีนชนิด บอกเจตนาตําหนิ บอกเจตนาตักเตือน บอกเจตนาแสดงความเห็น บอกเจตนาชื่นชม และบอกเจตนา ประชดประชัน

นา เว้ย (2554) วิเคราะห์คุณธรรมในคําคมจากวรรณคดีเรื่องสามก๊กเพื่อเป็นแนวทางในการ จัดการเรียนการสอนภาษาไทยสําหรับชาวจีนที่เรียนภาษาไทยเป็นภาษาที่สอง โดยเครื่องมือที่ใช้ใน การวิจัย คือ หัวข้อด้านคุณธรรมที่กําหนดทั้ง 24 หัวข้อ และตารางวิเคราะห์เนื้อหาด้านคุณธรรมในคํา คมจากวรรณคดีเรื่องสามก๊กฉบับเจ้าพระยาพระคลัง (หน) ผลการวิจัยพบว่า หัวข้อคุณธรรมที่กําหนด 24 หัวข้อปรากฏในคําคมมากที่สุด 8 หัวข้อเรียงลําดับดังนี้ 1 ความฉลาดเฉียบแหลม 2 ความมี เมตตากรุณา ความซื่อสัตย์สุจริต 4 ความมั่นใจในตนเอง ความกตัญญูกตเวที6 ความกล้าหาญ 7 ความรับผิดชอบ 8 ความอ่อนน้อมถ่อมตน ผู้วิจัยได้นําหัวข้อคุณธรรมที่กําหนดได้พบมากที่สุดจํานวน 8 หัวข้อมาเลือกให้เหลือ 4 หัวข้อ โดยพิจารณาว่าเป็นคุณธรรมสําคัญ เป็นที่ต้องการของสังคม ผู้วิจัย เลือกคุณธรรมด้านความฉลาดเฉียบแหลม ความมีเมตตากรุณา ความซื่อสัตย์สุจริต ความกตัญญู กตเวทีนํามาสร้างแนวทางการสอนแทรก คุณธรรมในวิชาภาษาไทยสําหรับชาวจีนที่เรียนภาษาไทย เป็นภาษาที่สอง

สิริวรรณพิชา ธนจิราวัฒน์ (2558) ได้ศึกษาเปรียบเทียบภาพสะท้อนทางวัฒนาธรรมผ่านสำนวนไทย จีน และอังกฤษ ผลการศึกษาวิจัยแบ่งออกเป็นสามส่วนคือ (1) ผลการศึกษาการจัดแบ่งประเภทของภาษาภาพพจน์ในสํานวนไทย สํานวนจีน และสํานวนอังกฤษ โดยภาษาภาพพจน์อุปลักษณ์ นามนัย อติพจน์ ภาวะแย่ง และการใช้ภาษาลักษณะการพรรณนาหรือตรงไปตรงมาพบทั้งในสํานวนไทย สํานวนจีนและสํานวนอังกฤษ ส่วนสํานวนไทยและสํานวนอังกฤษที่มีประเภทภาษาภาพพจน์เหมือนกัน คือ ปฏิพจน์ อุปมา บุคลาธิษฐาน และการแฝงนัย ส่วนภาษาภาพพจน์ที่เหมือนกันที่พบในสํานวนไทยและสํานวนจีน คือ สัมพจนัย และภาษาภาพพจน์ที่เหมือนกันที่พบในสํานวนจีนและสํานวนอังกฤษ คือ แนวเทียบ และที่พบเฉพาะในสํานวนไทย คือ สมญานามและปฏิทรรศน์ ในขณะที่สัญลักษณ์พบเฉพาะในสํานวนจีน 2) ผลการศึกษาเปรียบเทียบความเหมือนของภาษาภาพจน์ที่สะท้อนความนึกคิดวัฒนธรรมความเชื่อและวิถีชีวิตระหว่างคนไทย คนจีนและคนอังกฤษ พบว่า มีการใช้ภาษาภาพพจน์ที่เหมือนกันคือ ประสบการณ์ชีวิต การแสดงออกและลักษณะนิสัย การดํารงชีวิต คนกับการกระทํา คนกับอารมณ์ความรู้สึก คนกับคําพูด คนกับความเชื่อ ลักษณะคน การคบคน และทัศนะคติและความเชื่อ 3) ผลการศึกษา สํานวนไทย สํานวนจีน และสํานวนอังกฤษที่สะท้อนความนึกคิด วัฒนธรรม ความเชื่อและวิถีชีวิตของคนทั้งสามชาติ พบว่า ประเภทที่พบมากที่สุด คือ คนกับการกระทําที่สะท้อนให้เห็นถึงวัฒนธรรมการนับถือศาสนาและความเชื่อของทั้งชาวไทย ชาวจีนและชาวอังกฤษ ที่มีจุดมุ่งหมายหลักคือ สอนให้คนกระทําความดี ซึ่งการกระทํานั้น คนเราก็สามารถกระทําได้ทั้งดีและชั่ว จึงมีส่งผลให้มีสํานวนเกี่ยวกับการกระทํามีมากที่สุด สําหรับประเภทของการดํารงชีวิต การคบคนและประสบการณ์ชีวิต พบว่าทั้งสามประเภทจะต้องดําเนินร่วมกันไปกับการกระทําของคน นอกจากนี้จากสภาพทางสังคมในปัจจุบันที่เปลี่ยนแปลงไป เงินเป็นสิ่งที่สําคัญ หรือเรียกอีกอย่างว่าเป็นปัจจัยที่สําคัญมากในการดํารงชีวิตในปัจจุบัน และสังคมปัจจุบันเป็นสภาพที่คนที่มีความสามารถสูงก็จะมีโอกาสที่ดีกว่าคนที่มีความสามารถน้อย และยังได้รับโอกาสที่ดีกว่าด้วย นอกจากนี้สภาพในปัจจุบันคนที่มีอํานาจเหนือกว่าก็มักจะอยู่เหนือคนที่มีอํานาจน้อยกว่าด้วย ดังนั้นเราควรที่จะต้องรู้สภาพและรู้จักศัตรูด้วย

เกรียงไกร กองเส็ง (2560) ศึกษาวิเคราะห์คุณธรรมจากสำนวนจีนที่ปรากฏในหนังสือแบบเรียนภาษาจีนชุด “ฮั่นอวี่เจี้ยวเฉิง”《汉语教程》ผลการศึกษาวิจัยพบสำนวนสุภาษิตจีนที่สะท้อนคุณธรรม 21 ประการเรียงจากที่ปรากฏมากไปหาน้อย ได้แก่ ความเอื้อเฟื้อ ความขยันหมั่นเพียร ความมีเมตตากรุณา การรู้จักข่มใจตนเอง และ ความอดทน ปรากฏเท่ากัน ความฉลาดเฉียบแหลม ความสงบใจ มีอารมณ์แจ่มใส ความมีระเบียบวินัย และ ความซื่อสัตย์ ปรากฏเท่ากัน ความกตัญญูกตเวที และ ความมั่นใจในตนเอง ปรากฏเท่ากัน ความกล้า ความสามัคคี ความเสียสละ ความมีมารยาท สุภาพเรียบร้อย และ ความสะอาด ปรากฏเท่ากัน ความยุติธรรม , ความจงรักภักดี และ ความอ่อนน้อมถ่อมตน ปรากฏเท่ากัน ความประหยัด ความสันโดษ 2 แห่ง

**3. แนวคิดเกี่ยวกับผีจีน**

ประสิทธิ์ เงินชัย (2558) ศึกษาประเพณีจีนในภาคตะวันออกของไทย เช่น ตรุษจีน สารทจีน เช็งเม้ง เทศกาลกินเจ เป็นต้น ผลการศึกษาพบว่า ชาวจีนเชื่อในสิ่งที่เรียกว่าวิญญาณ ภูตผี เทพเทวดา และสิ่งที่ชาวจีนให้ความเคารพนับถือ ทั้งผู้อาวุโสที่ล่วงลับไปแล้ว มีแนวคิด คติความเชื่อที่ว่าวิญญาณของบรรพบุรุษจะสามารถคุ้มครองปกปักรักษาลูกหลานให้มีความร่มเย็นเป็นสุขได้ ฉะนั้นจึงมีการประกอบพิธีกรรมต่าง ๆ เพื่อเป็นการบวงสรวงและแสดงความเคารพต่อวิญญาณนั่นเอง

ทั้งนี้ สอดคล้องกับ เรือนแก้ว ภัทรานุประวัติ (2554) ศึกษาการสืบทอดความเป็นจีนผ่านการทำความเข้าใจในความหมายและสัญลักษณ์ทางศาสนาของชาวจีนสู่ลูกหลานในสังคมไทย พบว่าชาวจีนโบราณยังเคารพนับถือวิญญาณ หรือบรรพบุรุษผู้ล่วงลับ โดยมีความเชื่อว่าวิญญาณของบรรพบุรุษและภูติผีต่างๆสามารถจะดลบันดาลให้เกิดเหตุการณ์ทั้งดีและไม่ดีต่อชีวิตและครอบครัวของพวกเขาได้ ทั้งนี้ได้อ้างถึง Duan Liseng และ บุญยิ่ง ไร่สุขสิริ (2543) ที่กล่าวไว้ว่า คนตายไปแล้วจะกลายเป็นผี ผีมีความสามารถพิเศษที่คนไม่อาจทำได้ สามารถนำความสุขหรือภัยพิบัติมาให้แก่คนได้ ด้วยเหตุนี้ทำให้ชาวจีนแสดงออกถึงความเชื่อ และความกตัญญูต่อบรรพบุรุษที่ล่วงลับไปแล้ว ด้วยการไปกราบไหว้หลุมศพบรรพบุรุษในวันเช็งเม้งทุกปี มีการซ่อมแซมหลุมศพดูแลฮวงซุ้ยให้อยู่ในสภาพสะอาดสวยงาม รวมทั้งกราบไหว้แท่นบูชาบรรพบุรุษภายในบ้านวาระโอกาสต่างๆ

นอกจากนี้ยังอ้างถึง พลศักดิ์ จิรไกรศิริ (มปป.:35) ที่กล่าวถึงความเชื่อพื้นฐานเกี่ยวกับการบูชาบรรพบุรุษของชาวจีนว่า

(1) ชาวจีนดั้งเดิมเชื่อว่าวิญญาณคนตายไม่ได้ตายจากไป แต่ยังคงวนเวียนอยู่และคอยเฝ้าดูแลความเป็นอยู่ของบุตรหลาน

(2) ความมีโชคหรืออัปโชคของตระกูล เป็นผลจากกุศลกรรมที่บรรพบุรุษได้สะสมไว้ยามที่มีชีวิตอยู่ เมื่อบรรพบุรุษล่วงลับไปแล้วจะส่งผลต่อโชคชะตาของลูกหลาน

(3) วิญญาณของบรรพบุรุษในปรภพยังต้องการปัจจัยสี่เหมือนตอนมีชีวิตอยู่ บุตรธิดายังต้องไหว้อย่างสม่ำเสมอ

(4) เมื่อบุตรหลานมีความกตัญญู เซ่นไหว้บรรพบุรุษที่ล่วงลับ วิญาณของบรรพบุรุษจะตอบสนองด้วยการบันดาลให้อยู่ดีมีสุข หรือก็คือวิญญาณของบรรพบุรุษและภูติผีสามารถดลบันดาลให้เกิดเหตุการณ์ต่างๆทั้งที่ดีและไม่ดีต่อตนเองและครอบครัว

ด้วยเหตุนี้ความเชื่อในเรื่องของผีและวิญญาณของบรรพบุรุษที่สามารถส่งผลทั้งด้นดีและด้านเสียให้กับลูกหลานได้จึงก่อให้เกิดประเพณีการเซ่นไหว้บูชาบรรพบุรุษตามมา และสืบทอดมาจนถึงปัจจุบัน

Xu Hualong (1994) ได้แบ่งลักษณะของผีจีนออกเป็น 35 ประเภท ดังนี้

(1) 食气鬼 （shí qì ɡuǐ）

ผีที่กินลมหายใจมนุษย์เป็นอาหาร แต่จะสามารถทำร้ายได้เฉพาะผู้ที่ร่างกายและจิตใจอ่อนแอ ผู้ที่ถูกผีชนิดนี้ทำร้ายจะไม่ตายในทันที แต่จะค่อยๆหมดเรี่ยวแรง ไม่มีชีวิตชีวาและค่อยๆเสียชีวิตในที่สุด
 (2) 食法鬼 （shí fǎ ɡuǐ）

ผีที่อยู่ในศีลธรรม ฟังศีลฟังธรรมแล้วจะไม่รู้สึกหิว

 (3) 食水鬼 （shí shuǐ ɡuǐ）

ผีที่ดื่มน้ำเป็นอาหาร ชอบอยู่ใกล้แหล่งน้ำหรือริมลำธาร ฉะนั้น เด็กๆมักจะถูกเตือนไม่ให้เข้าไปเล่นใกล้บริเวณที่เป็นแหล่งน้ำ
 (4) 食血鬼 （shí xuè ɡuǐ）

ผีที่ดื่มเลือดเป็นอาหาร มักอยู่ในแห่งที่มีการฆ่า หรือฆ่าไก่ฆ่างูหรือโรงฆ่าสัตว์ หรือในมุมมืดของตลาดเนื้อปศุสัตว์ ดื่มเลือดเป็นอาหาร ชอบเลือดมนุษย์เป็นพิเศษ ชอบประจำเดือนของผู้หญิงมาก ผู้หญิงควรต้องระวังเป็นอย่างมากในการชะล้างประจำเดือนให้สะอาดเรียบร้อย ไม่ทิ้งให้สกปรกเลอะเทอะ

 (5) 食吐鬼 （shí tù ɡuǐ）

ผีกินอ้วก ชอบอยู่ใกล้คนที่ดื่มเหล้า ชอบในของมึนเมา รอกินอ้วกอาเจียนที่มีกลิ่นเหม็นเน่า
 (6) 食粪鬼 （shí fèn ɡuǐ）

 ผีที่กินปุ๋ยเป็นอาหาร มักจะซ่อนอยู่ในกองปุ๋ยที่เหม็นอับ กินก๊าชปุ๋ยคอกเป็นอาหาร
 (7) 食唾鬼 （shí tuò ɡuǐ）

 ผีกินเสมหะเป็นอาหาร ชอบอยู่ใกล้คนที่ขับเสมหะ ทุกครั้งที่ได้ยินเสียงไอเสียงขากถุยจะดีใจมาก กินน้ำลายเสมหะเป็นอาหาร
 (8) 食发鬼 （shí fà ɡuǐ）

 ผีชอบกินเส้นผมเป็นอาหาร ชอบกินผมเด็กทารก ผมแรกเกิดของเด็กทารกชายหญิงไม่ควรทิ้งตามอำเภอใจ ควรจัดการให้เรียบร้อย เส้นผมของผู้ใหญ่โดยเฉพาะปอยผมของหญิงที่ไม่ได้แต่งงาน ผีประเภทนี้จะชอบที่สุด ผู้หญิงจึงควรจัดแต่งผมให้เรียบร้อย จะได้ไม่เป็นที่ชื่นชอบของผีกินเส้นผม
 (9) 无食鬼 （wú shí ɡuǐ）

 ผีไม่มีอาหารกิน มักจะเสาะแสวงหาของกินที่ตนเองต้องการจะกิน แต่จะะหาของกินไม่ค่อยได้ มีความทุกข์ทรมานเพราะหิวโหยอย่างมาก

 (10) 希望鬼 （xīwànɡ ɡuǐ）

 ผีแห่งความหวัง เป็นผีที่ปราถนาให้ผู้อื่นมีแต่ความทุกข์ความซวย เห็นผู้คนมีความทุกข์ก็จะยิ่งพออกพอใจเป็นอย่างมาก

 (11) 食肉鬼 （shí ròu ɡuǐ）

 ผีกินเนื้อเป็นอาหาร เป็นผีที่ชอบกินซากเนื้อสัตว์เหม็นเน่า ฉะนั้นควรจัดการกับซากสัตว์ให้เรียบร้อย ไม่ทิ้งให้เกะกะอุจาดตา มิเช่นนั้นจะเป็นอาหารของผีเหล่านี้

 (12) 食小儿鬼 （shí xiǎor ɡuǐ）

 ผีกินเด็ก คือผีที่กินเลือดและลมหายใจเด็กเป็นอาหาร ดังนั้นเด็กๆที่ออกนอกบ้านหรือกลับบ้านในเวลาเย็นควรจะมีผู้ใหญ่ไปด้วยจึงจะปลอดภัย
 (13) 伺婴儿便鬼 （hé yīnɡ ér biàn ɡuǐ）

 ผีรอกินอุจาระเด็ก เป็นผีที่รอเวลากินอุจาระเด็ก จะรู้สึกว่าอุจาระของเด็กนั้นหอมหวลน่ากิน ฉะนั้นพ่อแม่ของเด็กควรต้องดูเล็กให้เด็กขับถ่ายให้เป็นที่ ไม่ขับถ่ายเรี่ยราด
 (14) 伺便鬼 （hé biàn ɡuǐ）

 ผีรอกินอุจาระ เป็นผีที่ชอบดูดกินไอร้อนจากอุจาระมนุษย์ ฉะนั้นมนุษย์ไม่ควรขับถ่ายในที่โล่งแจ้งทั่วไป มิฉะนั้นจะเป็นที่สนใจของผีชนิดนี้ได้

 (15) 食人精气鬼 （shí rén jīnɡ qì ɡuǐ）

 ผีกินพลังชีวิตมนุษย์ เป็นผีที่รอคอยเมื่อยามที่มนุษย์เจ็บไข้ได้ป่วยมีความทุกข์ อยู่ในช่วงเวลาเฮือกสุดท้ายของชีวิต ก็จะมาดูดกินพลังชีวิตของมนุษย์ไป

 (16) 火炉烧食鬼 （huǒ lú shāo shí ɡuǐ）

 ผีรอกินอาหารจากเตาไฟ รอคอยอาหารจากเตาไฟ และดูดกินรสอาหารจากเตาไฟนั้น
 (17) 炽燃鬼 （chì rán ɡuǐ）

 ผีถูกย่างแผดเผา เมื่อยามที่เป็นคน จิตใจดั่งไม้บรรทัด ไม่ค่อยปล่อยวาง โกรธง่ายโมโหง่าย มีทิฐฐิสูง เมื่อยามตายไปก็จะถูกแผดเผาได้รับความทุกข์ทรมานอย่างมาก
 (18) 食香鬼 （shí xiānɡ ɡuǐ）

 ผีกินความหอมเป็นอาหาร เป็นผีที่ชอบอยู่ใกล้ผู้หญิงที่ทาเครื่องหอมต่างๆ ตามร่างกาย ชอบดูดกินความหอม และสนับสนุนเชิดชูหญิงที่ทำสิ่งไม่ดีสิ่งที่ชั่วร้าย
 (19) 地下鬼 （dì xià ɡuǐ）

 ผีใต้ดิน เป็นผีที่อาศัยอยู่ในที่มืดอับของช่องหรือถ้ำในดิน โดยเฉพาะสถานที่ชื้นอับ ค่อยๆ ก่อพลังแห่งภัยพิบัติให้มนุษย์ นำความไม่สะดวกสบายมาสู่การดำรงชีวิตของมนุษย์
 (20) 疾行鬼 （jíxínɡ ɡuǐ）

ผีเท้าไฟ เป็นผีที่เกาะอยู่ตามผนังกำแพง เท้าไม่ติดพื้น เคลื่อนตัวอย่างรวดเร็ว

 (21) 护身饿鬼 （hù shēn èr ɡuǐ）

 ผีหิวโหยข้างกาย รูปร่างหน้าตาดำเหมือนก้นหม้อ ชอบอยู่ใกล้คนที่มีลักษณะทรุดโทรม เชิดชูยินดีต่อหญิงที่ขี้เกียจสันหลังยาว ไม่ทำการบ้านการเรือน หลบอาศัยอยู่ในเตาเย็นๆ
 (22) 针口饿鬼 （zhēn kǒu èr ɡuǐ）

 ผีปากเท่าเข็มที่หิวโหย ท้องใหญ่คอเล็ก ปากเท่ารูเข็ม เมื่อเจออาหารก็ไม่สามารถกินเข้าไปได้ ได้รับความทุกข์ทรมานจากการหิวโหยเป็นอย่างมาก
 (23) 神通鬼 （shén tōnɡ ɡuǐ）

 ผีผู้มีอิทธิฤทธิ์ เป็นผีที่มีฤทธิ์มาก เสแสร้งภายใต้หน้ากากกลิ่นอายความเป็นมนุษย์ พูดเรื่องเทพเทวดานางฟ้า ทำเรื่องที่ไม่ดี ชักจูงคนไปในทางที่เสื่อมเสีย ทางที่ให้หนีห่างจากทางแห่งคุณธรรมและให้หันเหสู่ทางที่ชั่วร้าย
 (24) 欲色鬼 （yù sè ɡuǐ）

ผีลามก ผีชนิดนี้มักจะอยู่ใกล้ๆแหล่งอบายโลกีย์ สนับสนุนให้คนล่วงละเมิดประเวณี กินสิ่งสกปรกทางตัณหาราคะเป็นอาหาร พบคนตั้งท้องก็จะเข้าไปปฏิสนธิในครรภ์เพื่อที่จะเกิดเป็นคน
 (25) 住海渚鬼 （zhù hǎi zhǔ ɡuǐ）

ผีอาศัยในทะเล เป็นผีที่อาศัยอยู่ในที่ตื้นเขินของทะเล รอคอยผู้ที่จะมาแทนที่

 (26) 使执杖鬼 （shǐ zhí zhànɡ ɡuǐ）

ผีผู้คุม เป็นผีที่ทำหน้าที่ในนรก เป็นผู้คุมวิญญาณโดยเฉพาะ ดำเนินการลงโทษต่อนักโทษ

 (27) 住不净巷陌鬼 （zhù bù jìnɡ xiànɡ mò ɡuǐ）

 ผีที่อาศัยอยู่ในที่สกปรก ไม่ว่าจะเป็นตรอกซอกซอย ที่เลอะเทอะไม่สะอาด ที่เหม็นอับอันเป็นที่รังเกียจของผู้คน ล้วนเป็นสถานที่ที่ผีชนิดนี้ชอบอยู่
 (28) 住冢间食热炭土鬼

（zhù zhǒnɡ jiān shí rè tàn tǔ ɡuǐ）

ผีกินก๊าชคาร์บอนในดินเป็นอาหาร ชอบอาศัยอยู่ในหลุมศพ โดยเฉพาะหลุมศพโบราณ ชอบดูดกินก๊าชคาร์บอนในดินเป็นอาหาร

(29) 树中住鬼 （shù zhōnɡ zhù ɡuǐ）

 ผีที่อาศัยในต้นไม้ ผีชนิดนี้อาศัยอยู่ในต้นไม้หรือใต้ต้นไม้ บางครั้งแสดงฤทธิ์เหนือธรรมชาติ ทำให้คนหลงงมงาย เรียกอีกอย่างว่าเทพแห่งต้นไม้
 (30) 住四交道鬼 （zhù sì jiāotōnɡ ɡuǐ）

ผีที่อาศัยอยู่ในที่สัญจรทั่วทุกทิศ ผีชนิดนี้ชอบอาศัยอยู่ตามสถานที่อันตรายอับแสง ชอบเล่นตลกกับคนที่มีจิตใจหยาบช้า ทำให้หลงทางรวมถึงอุบัติเหตุรถคว่ำ
 (31) 旷野鬼 （kuànɡ yě ɡuǐ）

ผีที่อาศัยอยู่ในป่า ผีชนิดนี้อาศัยอยู่ในป่าไร้ผู้คน ที่ราบรวมถึงเนินเขา ป่าดิบและหุบเขา
 (32) 食风鬼 （shí fēnɡ ɡuǐ）

ผีกินลมเป็นอาหาร มักออกมาในเวลากลางคืน ดูดซับกลิ่นอายของลมเป็นอาหาร
 (33) 食火炭鬼 （shí huǒ tàn ɡuǐ）

ผีกินถ่านไหม้เป็นอาหาร เป็นผีที่ชอบกินไอถ่านไหม้ๆ โดยเฉพาะ
 (34) 食毒鬼 （shí dú ɡuǐ）

ผีกินสิ่งมึนเมาเป็นอาหาร สิ่งเสพติดมึนเมาต่างๆ ผีชนิดนี้ชอบกินเป็นอาหาร

(35) 罗刹鬼 （luó chà ɡuǐ）

 รากษส เป็นผีที่ได้รับอิทธิพลจากอินเดีย เป็นชื่อเรียกของผีร้าย ตัวดำผมสีมุกตาสีเขียว ดุร้ายเป็นอย่างยิ่ง เหาะเหินเดินอากาศได้ กินเนื้อและเลือดคนเป็นอาหาร

จากแนวคิดของผีจีน จะเห็นว่ามีแนวคิดเกี่ยวกับความเชื่อในเรื่องของผีวิญญาณที่สามารถดลบันดาลทั้งความสุขและความทุกข์มาให้ ซึ่งขึ้นอยู่กับการปฏิบัติตนของมนุษย์ว่าทำตัวเช่นไรผีจึงจะดลบันดาลให้เกิดผลแบบใด นอกจากนี้ยังมีแนวคิดเชิงสัญลักษณ์ในการนำผีไปเปรียบเปรยเพื่อเป็นคำสอนในเรื่องพฤติกรรมของมนุษย์ว่าควรปฏิบัติตนเช่นไรจึงจะเหมาะสม เป็นรูปแบบการสั่งสอนตักเตือนที่นำความหวาดกลัวมาเป็นเงื่อนไขในการปลูกฝังให้มนุษย์ประพฤติตนให้ถูกต้องเหมาะสม ซึ่งเป็นกลวิธีแบบฉบับดั้งเดิมของชาวจีนโบราณที่แสดงให้เห็นถึงวัฒนธรรมคำสอนอันแยบยลในการปลูกฝังคุณธรรมจริยธรรมแก่บุตรหลาน

จะเห็นว่าเอกสารและงานวิจัยที่เกี่ยวข้องในการศึกษาเรื่อง “ผี” ของจีนนั้นมีค่อนข้างน้อย ทั้งนี้ด้วยระบอบการปกครองของจีนปัจจุบันที่มีส่วนสำคัญในการล้มเลิกระบบความเชื่อในเรื่องผีของชาวจีนให้เลือนหายไป และเป็นสิ่งต้องห้ามที่จะแพร่หลายความเชื่อเหล่านี้ในประเทศจีน อย่างไรก็ตาม จากเอกสารและงานที่เกี่ยวข้องที่มีอยู่ ซึ่งเป็นจากเอกสารงานวิจัยที่เกี่ยวข้องกับการศึกษาโลกทัศน์จากวรรณกรรมหรือพิธีกรรม รวมทั้ง เอกสารที่ศึกษาเกี่ยวกับสํานวนจีนก็เป็นแนวทางสําคัญของผู้วิจัยในการศึกษาวิเคราะห์โลกทัศน์ของ ชาวจีนจากสํานวนจีนที่มีคําว่า “กุ่ย” (ɡuǐ鬼“ผี”) ปรากฏอยู่ และสัญลักษณ์ของ“ผี”ในโลกทัศน์ของชาวจีนจากคำว่า “กุ่ย” (ɡuǐ鬼“ผี”) ที่ปรากฏอยู่ในสำนวนจีน